Raši, Richard, poslanec NR SR (2013-10-24):
Ďakujem pekne. Vážená pani predsedajúca, ctená pani ministerka, vážené kolegyne, kolegovia, v rozprave vystúpilo písomne prihlásených dvanásť, ústne prihlásených, štyria poslanci. Okrem toho vystúpili navrhovatelia aj spravodajca, vystúpila aj pani ministerka, aj pán podpredseda vlády Slovenskej republiky. Dovoľte mi, aby som aj ja zaujal stanovisko po pánovi navrhovateľovi k rozprave. Napriek tomu, že bolo povedané, že sa tu nezneužíva tragédia, ktorá sa stala, a nespája sa s tendrom na vrtuľníkovú záchrannú službu, takmer v každom vystúpení opozičných poslancov sa hovorilo iba o tejto tragédii. Došlo k bezprecedentnému zneužitiu tragédie a smrti pacientky bez toho, aby existoval akýkoľvek relevantný dôkaz, ale hlavne bez toho, aby sa k tomu vyjadrila kompetentná autorita, ktorou je Úrad pre dohľad nad zdravotnou starostlivosťou. Na jednej strane sa opozičný poslanec obrátil na Úrad pre dohľad nad zdravotnou starostlivosťou, a nepočkal na jeho výsledok a už vynáša súdy. Druhá vec, ktorá odznela v rozprave, bola degradácia stavovských a profesných organizácií a degradácia zástupcov zamestnancov, ktorí reprezentujú absolútnu väčšinu všetkých zdravotníkov pracujúcich v sektore, kolchozníkmi zo socializmu alebo zdravice kolektívov boli adresované Asociácii súkromných lekárov, ktorí združujú viac ako 3-tisíc ambulancií, Slovenskej lekárskej únii špecialistov, viac ako 2-tisíc ambulancií, Asociácii nemocníc Slovenska a Asociácii štátnych nemocníc Slovenska, ktoré reprezentujú viac ako 50-tisíc zdravotníkov. Takže názory stavovských a profesných organizácií a organizácií, ktoré zastupujú zamestnancov, boli týmto parlamentom degradované. Ja verím, že si to všetci zdravotníci zapamätajú. Za tretie, došlo tu ku zneužitiu tendra na vrtuľníkovú záchrannú službu s vedomím toho, že zákon porušený nebol na predvolebnú kampaň pred voľbami do vyššieho územného celku. Pretože pokiaľ by tomu tak nebolo, tak normálne by schôdza kvôli tomuto prípadu na odvolanie ministerky zdravotníctva neprebiehala v čase, keď nie sú dostupné všetky relevantné fakty, ktoré by potvrdili alebo vylúčili, či kvôli tomuto tendru na vrtuľníkovú záchrannú službu došlo alebo nedošlo k poškodeniu života či zdravia. Odznelo tu zároveň množstvo faktov, čo sa dialo v minulosti, zneužívanie a vývoz onkoliekov a ohrozenie onkologických pacientov na Slovensku za pôsobenia pána ministra Uhliarika, ale aj to, že podpísal ako jediný, a verím, že posledný minister v histórii zdravotníctva, povolenie na vývoz liekov, na vývoz krvi do zahraničia. Odzneli tu aj privatizačné kauzy teraz už manželky, vtedy priateľky, pána poslanca Novotného, ktorá privatizovala Železničnú nemocnicu v Košiciach, a bolo to obdobie, jediné obdobie, keď nebolo a nemali zamestnanci včas svoje platy. Ctené dámy, vážení páni, odznelo tu aj to, čo bolo viackrát diskutované, a teda že celý tento prípad verejného obstarávania bol použitý iba na politický boj, o čom svedčí aj komunikácia pána poslanca Galka, kde čakali, kým odznie cirkus okolo SPP, citujem, „cirkus okolo SPP trocha ochabne, aby nezanikla táto téma“, čo potvrdzuje naozaj iba to, že išlo tu o politické zneužitie na prezentáciu seba a vlastných strán. Ctené dámy, vážení páni, ja verím, že sa rozhodneme nielen tak, ako to cítime, ale aj tak, ako si to vyžadujú a ako nás oslovili zdravotníci. A už len poslednú poznámku. Určite je nepríjemné sedieť tu a byť v pozícii odvolávaného ministra akéhokoľvek rezortu, ale faktom je, že je to stále lepšie, ako byť odvolaný premiérkou vlády bez toho, aby sa tu vôbec minister dostal. Ďakujem pekne. (Potlesk.)